डोगरी लोककत्थें दे मते सारे विशे पाठकें तगर इयै गल्ल पजांदे न जे कोई कुसै दा किन्ना बी बुरा की नेईं चाह् ते लक्ख कोशश करै उसी नुकसान पजाने दी पर विधाता दी लिखत अग्गें ओह् बेबस ऐ। जियां ‘भाग’ लोक-कत्थ च इक मां अपने दौं जागतें कन्नै ते बड़ा हिरख लान्दी ऐ पर त्रिए गी इक अक्खीं नेईं स्हारदी। जदूं ओह्दे घरै आले दा काल होई जन्दा ऐ तां ओह् अपने त्रौनें पुत्तरें गी रुट्टी ब’न्नी दिन्दी ऐ ते कम्मै दी तलाश च च भेजदी ऐ। बड्डे दौं पुत्तरें गी परौंठियां ब’न्नी दिन्दी ऐ ते लौह्के गी बाजरे दे ढोड्डे। बड्डे दोऐ अपनी-अपनी करनी कारण अपना-अपना पैर बढाइयै घर परतोई औंदे न ते निक्का इक बूह्टे हेठ बैठे दा होन्दा ऐ जित्थें कुसै शै-बलाs दी बाज औंदी ऐ, "मिगी बी खाने आस्तै दो ढोड्डे दे।" ओह् आखदा ऐ अद्धे तू खाई लै ते अद्धे ओह् खाई लैन्दा ऐ। शै-बलाs खुश होइयै जागतै गी इक रुक्खै आली बक्खी सारत करांदे होई आखदी ऐ-उस रुक्खै गी बड्ढ तुगी बड़ा धन लब्भग। जागत उस बूह्टे गी बढदा ऐ ते ओह्दे चा निकलने आला बेस्हाबा धन लेइयै घर आई जन्दा ऐ।14